คลังออกแผนกู้เงิน9.45หมื่นล้าน
คลังปรับกลยุทธ์กู้เงิน ลดกู้เงินระยะสั้น หลังจากที่เงินคงคลังล้นถึง 2.5 แสนล้านบาท
23 ธ.ค. 2553

คลังปรับกลยุทธ์กู้เงิน ลดกู้เงินระยะสั้น หลังจากที่เงินคงคลังล้นถึง 2.5 แสนล้านบาท
นายจักรกฤศฏิ์ พาราพันธกุล ผู้อำนวยการ สำนักงานบริหารหนี้สาธารณะ (สบน.) กล่าวว่า สบน. วางแผนออกพันธบัตรไตรมาส 2 ปีงบประมาณ 2554 วงเงิน 9.45 หมื่นล้านบาท มีอายุ 5 ถึง 50 ปี ซึ่งการออกพันธบัตรอายุ 50 ปี เป็นครั้งแรกที่มีการออกขายในวงเงิน 3,500 ล้านบาท ถือเป็นพันธบัตรอายุยาวที่สุดของรัฐบาล และเป็นประเทศที่ 4 ของโลกที่ออกพันธบัตรอายุ 50 ปีได้
นายจักรกฤศฏิ์ กล่าวว่า การออกพันธบัตรในไตรมาส 2 นี้ ได้มีการปรับกลยุทธ์กู้ระยะสั้นให้น้อยลง เนื่องจากเงินคงคลังมีจำนวนสูงถึง 2.5 แสนล้านบาท โดย สบน. จะงดการออกตั๋วเงินคงคลังทุกรุ่นอายุเป็นการชั่วคราว 2 เดือน นอกจากนี้ยังลดการออกพันธบัตรอายุ 5-10 ปี ให้ไม่เกิน 1 หมื่นล้านบาท จากที่อายุ 5 ปี เคยออก 1.25 หมื่นล้านบาท และอายุ 10 ปี ออก 1.2 หมื่นล้านบาท
อย่างไรก็ตาม จะเพิ่มการออกพันธบัตรอายุ 30 ปี เป็น 5,000 ล้านบาท จากที่เคยกู้เพียง 3,000 ล้านบาท ซึ่งยังเป็นที่ต้องการของนักลงทุน
นอกจากนี้ ในปีงบประมาณ 2554 คลังยังมีแผนการออกพันธบัตรออมทรัพย์ อายุ 7-12 ปี ดอกเบี้ยคงที่ หรือขั้นบันได้ วงเงิน 1 แสนล้านบาท ขายให้กับประชาชนทั่วไป ซึ่งคาดว่าจะขายได้ในเดือนมี.ค หรือ เม.ย. 2554 นี้